মোহনপুর সংবাদদাতা জানান, রাজশাহীর মোহনপুরে শিশুকে অপহরণ করে মুক্তিপণ দাবি করা অপহরণ মামলায় আসামী পিতা-পুত্রকে গ্রেফতার করেছে পুলিশ। এসময় শিশুকে জীবিত উদ্ধার করা হয়। শনিবার সন্ধ্যায় শিবগঞ্জ থানা পুলিশের সহযোগিতায় শিবগঞ্জ বাজার থেকে তাদের গ্রেফতার করে মোহনপুর থানা পুলিশ। মামলা সূত্রে জানা গেছে, উপজেলা মতিহার গ্রামের রোবহান উদ্দিনের ছেলে জাকারিয়া গত ২৭ অক্টোবর বোরহানের বাড়ীর আঙ্গিনায় অন্য শিশুদের সাথে খেলা করার সময় অপহৃত হয়। ওই দিনই রাত ৯টার দিকে জাকারিয়ার পিতার মোবাইলে ফোন করে ৩ লক্ষ টাকা মুক্তিপণ দাবি করা হয়। পরে ওই মোবাইল নম্বরে যোগাযোগ করার চেষ্টা করলে মোবাইল ফোনের সুইচ বন্ধ পাওয়া যায়। পরে মোহনপুর থানা পুলিশ মোবাইল নম্বর ট্র্যাকিং করে শনিবার ২৮ অক্টোবর চাঁপাইনবাবগঞ্জ জেলার শিবগঞ্জ উপজেলা বড় চক দৌলতপুর গ্রামের মৃত তুফানী মিস্ত্রির ছেলে হাবিল উদ্দিন (৩৫) এবং হাবিল উদ্দিনের ছেলে রিমন আলী(১২)কে শিবগঞ্জ থানা পুলিশের সহযোগিতায় শিবগঞ্জ বাজার থেকে গ্রেফতার করে।